En ung mand er blevet idømt fængsel i fem år af Retten i Aalborg, som har fundet ham skyldig i to voldtægter begået i en baggård. Den 19-årige mand er desuden blevet udvist af Danmark. Den dømte stammer fra Pakistan, oplyser Nordjyllands Politi. Forbrydelserne fandt sted i oktober sidste år i en baggård ved Boulevarden. Først gik det ud over en 27-årig kvinde, og to uger senere fandt manden en nyt offer, som er 21 år. På grund af et godt signalement var politiet hurtigt i stand til at finde frem til den 19-årige, som kort før den seneste voldtægt havde været i kontakt med en politipatrulje. Den dømte har modtaget dommen, oplyser anklageren fra Nordjyllands Politi, Ingrid Munch Hansen. Afgørelsen er faldet tirsdag.
To kvinder blev voldtaget i baggård i Aalborg med to ugers mellemrum. Ung pakistaner modtager dom.